Bukovec (vodná nádrž)

Vodná nádrž Bukovec je vodárenská nádrž na riečke Ida, ktorá sa nachádza nad obcou Bukovec, západne od Košíc. Poloha Nachádza sa na rozhraní Košickej kotliny a Volovských vrchov, presnejšie ich podcelkov Medzevská pahorkatina a Holička. Zasahuje na územie obcí Hýľov a Bukovec v okrese Košice-okolie v Košickom kraji. Vodné dielo napája riečka Ida, ktorá pramení na úbočí Bieleho kameňa (1 134,5 m n. m.) a tvorí významný ľavostranný prítok Bodvy. Dejiny výstavby a poslanie stavebného diela Vodná nádrž Bukovec bola vybudovaná postupne v období rokov 1968 až 1976. Celá vodárenská časť tohto vodného diela (priamy odber z toku, úpravňa vody, prívodné potrubie do Košíc) bola postavená v rámci I. etapy podľa projektu Hydroprojektu Ostrava. Realizácia II. etapy, ktorá obsahovala výstavbu priehrady s úpravňou v nádrži a pásmach hygienickej ochrany, sa uskutočnila v rokoch 1969 až 1976. Projektantom tejto časti bol Hydroconsult Bratislava, generálnym dodávateľom Hydrostav Košice. Účelom budovaného diela bolo zásobovať mesto Košice a jeho okolie pitnou vodou, no tiež chrániť povodie rieky pred záplavami. Technické údaje Priehrada je kamenitá a zároveň sypaná. Zatopená plocha vodnej stavby predstavuje rozlohu 105 hektárov. Priehradná hrádza má dĺžku 2,8 kilometra a jej výška nad terénom sa pohybuje od 50 do 55 metrov. Vodná nádrž má zásobný objem približne 25 miliónov kubických metrov vody. Maximálna prevádzková hladina je na úrovni 416,75 metrov nad morom, minimálna 380 metrov nad morom. Maximálny povolený odber predstavuje 700 litrov za sekundu. Ochranné pásmo Vodná nádrž Bukovec nie je prístupná pre verejnosť. Jej okolie je zaradené do I. pásma hygienickej ochrany, čo znamená, že je v jej vode zakázaná akákoľvek rekreácia alebo rybolov. Navyše samotný areál je strážený a monitorovaný kamerami. Lokalita je mimoriadne významným biotopom a útočiskom mnohých živočíchov. Vo vode sa vyskytujú ryby ako jalec hlavatý (Squalius cephalus). Zároveň tam je zaznamenaný takisto zubáč veľkoústy (Sander lucioperca). Vodári a ochranári chovajú vo vodách taktiež pstruha potočného (Salmo trutta) a dokonca čerebľu pestrú (Phoxinus phoxinus). Vo vodnom diele pláva okrem iného mrena severná (Barbus barbus). Referencie Pozri aj Bukovec (okres Košice-okolie) Rieka Ida Zdroj Keturist Vodná nádrž Bukovec – pdf